Tájékoztatás a Művelődési ház feladatellátásáról

Tisztelt Polgármester Úr!

Tisztelt Képviselő- testület!

2021. szeptemberében vettem át a művelődési ház üzemeltetését az önkormányzat szakmai irányítása mellett. 2021 nyarán aktívan részt vettem a táborok szervezésében és lebonyolításában.

A helyi hagyományok ápolását és a civil szervezetekkel való kapcsolat ápolását tovább folytatom a munkavégzés során, mert úgy gondolom, hogy hosszú távon csak együtt lehetünk sikeresek. Azon dolgozom, hogy az intézmény olyan közösségi színtér legyen, ahol jó lenni és részt venni az eseményeken.

Terveim között szerepel többek között egy kézműves kör kialakítása, amennyiben igény lesz rá. 2022. januártól felújítási munkák zajlottak a házban, ez idő alatt a Digitális Jólét Program keretein belül, az Edutus Egyetem szervezésében elvégeztem a Digitális térségfejlesztési referens webináriumi képzést.

A művelődési ház Facebook oldalát aktívan használjuk, folyamatos az események posztolása. Készítettünk egy online kézműves videót, illetve a felújítás alatt a jelmezversenyt is online rendeztük, melynek köszönhetően egyre népszerűbb az oldal. Van olyan bejegyzés, ami több mint 11000 embert ért el, melyre eddig nem volt példa.

2021. októbertől újra üzemel a büfé a művelődési házban.

|  |  |  |  |  |  |  |
| --- | --- | --- | --- | --- | --- | --- |
| **Művelődés ház költségelszámolás összesítő 2021. szeptember- 2022. február** | | | | | |  |
|  |  |  |  |  |  |  |
|  | **szeptember** | **október** | **november** | **december** | **január** | **február** |
| ÉDV Zrt. |  | 28.512 | 19.541 | 19.604 | 17.456 | 22.827 |
| ÉDV Zrt. |  |  | 28.512- |  |  |  |
| Audax |  | 21.269 | 21.945 | 20.389 | 21.945 | 21.913 |
| Magyar Telekom |  | 15.729 | 15.729 | 15.729 | 2x 15.729 | 15.729 |
| Mobil Otthon |  | 7.040 | 3.762 | 3.663 | 3.894 | 2.981 |
| Alhambra |  | 5.080 | 5.080 | 5.080 | 5.080 | 5.080 |
| NHKV Zrt. |  | 5.933 |  |  | 19.284 |  |
| E2 Hungary Zrt. |  | 9.772 | 69.524 | 123.826 | 172.529 | 189.818 |
| E2 Hungary Zrt. |  | 70.111 |  |  |  |  |
| Összesen |  | 163.446 | 107.069 | 188.291 | 271.646 | 258.348 |
| Önkorm. Támogatás | 481.000 | 481.000 | 481.000 | 481.000 | 481.000 | 481.000 |

Az intézményben működő közösségek:

* **Nyugdíjas Klub**: minden hónap első hétfőjén tartanak összejövetelt
* **Német Nemzetiségi Dalárda**: heti rendszerességgel, csütörtökönként tarják a próbát
* **Német Nemzetiségi Táncegyesület**: diák, ifjúsági és házas csoport tartja a próbáit a házban csütörtökön és pénteken
* **Alakformáló aerobic**: kedden és csütörtökön
* **Akrobatius Rok ’N Roll:** szerdánként
* **Jóga**: áprilistól újra, hétfőnként
* **Gyermek zumba**: csütörtök (felújítás alatt szünetelt)
* **Csendes-ülés**: kéthetente kedden

**Az intézmény rendezvényei, programjai 2021-ben és 2022-ben:**

Veszteségeink feldolgozása, 2 részes előadássorozat szeptemberben

Mandala-festő workshop – októberben

Halloween-i cukorkagyűjtés

CBD-vel az egészségért - előadás az orvosi cannabisról - november

Computeres látásvizsgálat

Vásárok

Adventi kreatív műhely

Adventi kézműves vásár a művelődési ház udvarán, a házban adventi kézműves gyereksarok várta az érdeklődőket

Véradás

Halvásár – hagyományteremtő céllal tartottuk az első élő halvásárt a művelődési ház udvarán

Adventi ablakkereső

Online jelmezverseny – február

2021-ben voltak születésnapok, céges évzáró és kétszer disco-t is tartottunk a házban. Egyszer az idősebb, majd a következő alkalommal a fiatalabb korosztály számára.

2022-ben a felújítás utáni programok:

Húsvéti szöszmötölő kicsiknek és nagyoknak

Locsoló bál

Borverseny

Mandalafestés

Szegedi Látványszínház előadása

Nyári táborok - Kézműves és Horgász tábor kerül megrendezésre 2022. július illetve augusztus hónapban.

**Részvétel a helyi rendezvényeken**

Lovasnap

Dalárda 30. évfordulója – intézmény előkészítése

Szüreti mulatság

Idősek napja – előkészítettük az intézményt és biztosítottuk a hangosítást

Október 23. állami ünnep: önkormányzattal közös rendezvény volt, hangosítás biztosítása. A Kecskédi Német Nemzetiségi Általános Iskola diákjai adtak ünnepi műsort.

Nemzetiségi hét - NNÖK

Márton napi felvonulás, lampion kiállítás

Adventi gyertyagyújtás

Március 15. állami ünnep

**Kecskédi Új Tükör**

Az elmúlt időszakban az újság havonta jelent meg 8-10 oldalon. A havi anyagok összegyűjtését követően szerkesztem, és jóváhagyás után küldöm a nyomdába. Majd eljuttatjuk azon háztartásokba, akik kérték papír alapon az újságot, illetve a megosztjuk a Facebook-on is.

**Könyvtár**

A könyvtárban megtörtént a leltározás, illetve a gyerekkönyvek áthelyezésre kerültek a könyvtár fölötti galériába.

Október hónapban a Művelődési ház udvarán kihelyezésre került egy könyvespolc. A polcokon található könyveket bárki olvashatja és el is viheti.

Az intézmény üzemeltetőjeként gondoskodtam a szervezésről, tervezésről és aktívan részt vettem a napi feladatok ellátásában. Az éves közművelődési és könyvtári statisztikai jelentéseket elkészítettem.

Köszönöm a Képviselő-testület támogatását és kérem tájékoztatóm elfogadását.

Kecskéd, 2022.március 30.

Jakobi Marianna